22. juni 2021

**Nye studenter er klar på mere uddannelse**

**I mandags blev de første studenter færdige på Tradium Handelsgymnasiet og Tradiums Teknisk Gymnasium.**

Flagene blev hejst af de første studenter på Tradium Handelsgymnasiet (HHX) og Tradium Teknisk Gymnasium (HTX). Dermed kunne de markere at 3 år fyldt med oplevelser og hårdt arbejde, nu havde fundet sin afslutning. Forinden da havde studenterne afsluttet deres gymnasietid med henholdsvis en individuel eksamen og en gruppe eksamen.

**Dannelsen har været vigtig**

For Marlene Skjerning Johansen, der netop er blevet student på HHX, så var muligheden for sprog og rejser en stor årsag til, at hun valgte netop den uddannelse.

-Jeg har gået på en engelsksproget studielinje, hvor vi rejste meget. Det synes jeg er fedt, men også noget jeg ved kan bruges bagefter og samtidigt var de forskellige fag rigtigt spændende, fortælle Marlene.

De sproglige kompetencer kommer sandsynligvis også i spil, når hun efter sommer skal starte på mere uddannelse.

-Jeg flytter til København for at starte på CBS, hvor jeg skal studere international shipping and trade. Jeg flytter i august og starter på studiet i september, forklarer Marlene, der dermed ikke får tid til et sabbatår eller lignende.

Med sig fra HHX tager hun dog ikke kun en masse faglige kompetencer, men også venskaber og personlig udvikling.

-Dannelse, det der med at være et ordentligt menneske, det er klart noget jeg har tager med herfra, siger Marlene.

**Det gode fællesskab**

Oliver Holst Melin kunne ånde lettet op, efter at han sammen med sin gruppe havde afsluttet sin sidste eksamen i digitalisering og udvikling, med et meget flot resultat. Her havde de blandt andet lavet et computerspil.

-Det har været længe ventet og virkelig fedt, at man nu kan sige man er blevet student, så man kan komme ind på en videregående uddannelse, siger Oliver.

Netop det at komme videre på en uddannelse er vigtigt for Oliver, der nu skal flytte nordpå for at læse videre.

-Jeg skal flytte til Aalborg med min kæreste og læse på Aalborg universitet. Jeg skal vælge mellem at læse enten digitalisering og innovation eller kommunikation. Der skal jeg lige have fundet ud af, hvilken retning jeg vil vælge, forklare Oliver.

Udover at være blevet rustet til fremtidens studier, så er det der står klarest fra gymnasietiden, alle vennerne han har fået, samt det fællesskab han er blevet en del af på HTX.

-Det fedeste ved at gå her har været alle venskaberne. For der er alle slags personligheder og så har vi bare haft det meget afslappet med hinanden, afslutter Oliver.

**Kontakt**

Dorte Wettergreen Mulvad

Rektor, Tradium HHX

dwm@tradium.dk

Mads Pedersen

Rektor, Tradium HTX

mp@tradium.dk

Ulrik Burhøj Jepsen

Kommunikatør

ubj@tradium.dk

**Om Tradium**

”Tradium, Erhvervsskole og -gymnasier, Randers” er et uddannelsesmæssigt kraftcenter, som udbyder en lang række ungdoms-, voksen- og efteruddannelser inden for det merkantile og tekniske område: hhx, htx, eux, eud og AMU. Skolen beskæftiger ca. 450 medarbejdere og underviser ca. 2.800 årselever på seks adresser i Randers og Pederstrup. Tradium har en vision om at være en internationalt orienteret og stærk partner for erhvervslivet samt en udviklende og attraktiv arbejdsplads med professionelle medarbejdere. Læs mere på tradium.dk